اسبتاريه

الاسبتارية ( بالإنجليزى : Knights Hospitaller - بالفرنساوى : Ordre des Hospitaliers ) ، الاسم الأصلى : نظام فرسان الاسبتاريه بتوع القديس يوحنا فى اورشليم ( The Order of The Knights Hospitallers of Saint John of Jerusalem). اتعرفت كمان بنظم " فرسان القديس يوحنا " و " فرسان أورشليم ". فى العصور الاحدث اتعرفت بـ" نظام رودوس " و " نظام مالطه".

طايفه عسكريه دينيه مسيحيه كاتوليكيه أوروبيه إتنشئت سنة 1070 كمجرد جماعه تمريضيه بتروح مع قوافل حجاج بيت المقدس ، لكن مع نهاية الربع الاول من القرن الاتناشر ابتدو ياخدوا شكل عسكرى. مابين 1136 و 1142 اخدو قلاع مهمه كهدايا و بحلول سنة 1157 بقوا بيشاركو فى المعارك العسكريه الهجوميه. فى سنة 1168 شاركو بـ 500 فارس فى غزو مصر. فى سنة 1130 البابا ادا الجماعه بادچ لونه احمر عليه صليب ابيض بقوا بيحطوه على زيهم الاسود بتاع نظام سانت اوغسطين اللى الجماعه كانت بتنتمى ليه. فى سنة 1248 البلطو الاسود بقى رداء اسود عليه صليب ابيض على الصدر لكن فى سنة 1259 الرداء بقى لونه احمر.

شارك الاسبتاريه فى الحروب الصليبيه و الحروب اللاتينيه فى اوروبا و بعد ما إستولى المسلمين على بيت المقدس سنة 1187 راحوا على عكا. و بعد ما إستولى سلطان مصر الاشرف خليل على عكا سنة 1291 و اتجرح مقدمهم جين دو فيليه Jean de Villiers فى المعركه هربوا على قبرص و استولوا على جزيرة رودس سنة 1310. بعد ما الاتراك غزوا رودوس راحوا على مالطة و قعدوا هناك لغاية ما نابوليون بونابارت غزاها سنة 1798. بابا الكاتوليك إدى طايفة الاسبتارية مكانه فخريه سنة 1879 ، و لسه لغاية النهارده ليها بقايا فى اوروبا بإسم فرسان مالطه ( Knights of Malta ).

شوف كمان:
 فرسان مالطه
 فتح عكا

تصنيف:تاريخ اوروبا
تصنيف:صليبيين